
Rafel Adrover, paleontòleg 
(1911 — 2007) in memoriam 





En poc temps a Mallorca hem vist desaparèixer moltes personalitats científiques del 
camp de la paleontologia. En Joan Cuerda, en Joan Pons i ara ens ha deixat el germà Rafel 
Adrover. Ha estat una temporada plena de males notícies. No només perquè no podrem 
seguir aprenent dels treballs amb els que intentaven entendre la naturalesa, sinó, el que és 
pitjor, perquè no podrem sentir el calor de la seva reconfortant presència i alimentar-nos del 
seu entusiasme. Una vegada tancat el Bolletí (49-2006) i estant amb proves d'impremta, 
hem volgut incorporar aquesta necrològica. 

En Antoni Adrover Bennàssar (1911, Felanitx, Mallorca) fill de família nombrosa, 
com tants d'altres a l'època, va iniciar els seus estudis que el conduiren a fer-se Germà de 
La Salle a l'escola del Pont d'Inca, i els va acabar l'any 1927, quan encara només tenia 16 
anys. Aquest any finalitza el noviciat i passa a anomenar-se Rafel. Ja en aquests moments 
començà a donar classe d'ensenyança elemental. Durant 1932-33 realitzà el servei militar, i 
impartí classes als analfabets del seu quarter, a la vegada que feia classes a La Salle. Durant 
els anys 40 se va preparar i va obtenir el títol de Magisteri. 

Durant la gerra civil va ser mobilitzat, també com tants altres, però al mateix temps 
va iniciar classes de música al conservatori, on va cursar classes de piano i violí. L'any 1953 
va ser traslladat a Barcelona i poc més tard (1957) va ser traslladat a Paterna (València). En 
poc temps va ser traslladat a Terol, amb el convenciment que l'altitud li milloraria alguns 
problemes de salut que anava rosegant per l'època. 

Va ser per aquells temps que va sentir la trucada de la seva segona vocació, que ja no 
el va abandonar mai més: la paleontologia. Ell sempre explicava, no se si del tot seriosa- 
ment, que el fet de que a Terol no hi havia orgue, i per tant no podia practicar la música, el 
va fer haver de cercar una altra afició per ocupar les seves hores lliures. Els jaciments de 
mamífers fòssils de Terol el varen captivar amb tanta força, que treia hores de son per anar 
a recol-lectar i poder estudiar fòssils. 

D'aquella època són descobertes tant transcendentals per a la paleontologia espanyo- 
la com els hipopòtams del Miocè final de l'Arquillo de la Fontana (Terol), jaciments com 

Los Aljezares, Puente Minero, així com tants altres, que avui ja formen part de la història 
dels pioners de la paleontologia Espanyola. La paleontologia de Terol és avui dia ben cone- 
guda gràcies a persones com en R. Adrover. Crec que no hi ha col-legi de La Salle per on ell 
va passar, que no hagi contingut una col-lecció de fòssils de Terol (a l'actualitat, bona part 
d'aquestes troballes, estan depositades a la Societat d'Història Natural de les Balears). Però 
en R. Adrover sentia una especial debilitat per un grup de mamífers molt particular: els 
micro-mamífers, ratolins i insectívors fòssils. En el nostre país es va convertir en un pioner 
en la recerca sobre l'evolució d'aquests animalons. A més, per poder recol-lectar amb efi- 
ciència aquest petits fòssils (bàsicament dents), va inventar un divers conjunt d'andròmines 
per cedaçar sediments, veritablement notoris. Alguns dels seus invents és segueixen utilit- 
zant avui dia. : 

L'any 1965 va ser destinat, altra cop, a Mallorca. Com era previsible, la paleontolo- 
gia de Mallorca notaria aquest fet. Va interessar-se per la fauna amb Myotragus i va publi- 
car uns 11 articles al Bolletí de la Societat d'Història Natural de les Balears (SHNB), sobre 
la fauna vertebrada fòssil del Pleistocé de Mallorca.. 

Des de feia temps R. Adrover havia establert relacions professionals en el camp de la 
paleontologia amb dos investigadors de la Universitat Claude-Bernard de Lyon (França). 
Durant els principis dels anys 1970 va començar a fer visites a Lyon, normalment estivals, 
que li varen permetre ampliar i aprofundir els seus coneixements sobre rosegadors fòssil. 
Aquestes estades i l'ajut dels investigadors locals Pierre Mein i Margueritte Hugueney el 
varen esperonejar per iniciar un altre repte, més difícil encara que passar de tocar l'orgue a 
la paleontologia: va iniciar la redacció de la seva tesi doctoral. Durant anys ho va veure com 
un projecte difícil, sinó impossible. Però els seus amics (que en tenia molts) tenien més con- 
fiança amb ell, que ell mateix. Gràcies a que La Salle el va destinar a Lyon l'any 1976, és 
va poder dedicar a aquesta obra durant els anys 1978 a 1980. Finalment, va llegir la seva tesi 
doctoral a Lyon, un dia que, record perfectament per que hi vaig estar present (SMS) va ser 
un dels dies més importants de la seva vida. La seva tesi va ser publicada l'any 1986 per el 
Instituto de Estudios Turolenses, i avui dia és una obra de referència de la paleontologia de 
micromamifers de la regió de Terol. 

Si avui dia sabem tantes coses de la composició i evolució dels micromamífers fòs- 
sils de les Balears ho devem casi bé tot a Rafel Adrover. Va tocar des de les faunes de l'Eocè, 
Oligocè, Miocè i Quaternari. De manera molt especial, un dels moments que record haver- 
lo vist més científicament emocionat va ser quan va descobrir els jaciments de l'Oligocè de 
Paguera, amb rosegadors d'origen Africà. Record (SMS) haver-lo ajudat, junt amb en Joan 
Pons, a rentar sediments d'aquells jaciments a les mateixes platges de Paguera (amb el com- 
prensible enuig dels turistes que observaven, amb una mescla de sorpresa i incomprensió, 
com anàvem convertint les transparents aigües de la platja amb tèrboles masses fosques). 
Vàrem compartir amb ell l'emoció de la descoberta, i aquests han estat moments que m'han 
deixat una forta impressió. | 

En R. Adrover ho feia tot amb humiltat i sabia transmetre la passió per la paleonto- 
logia de manera inigualable. Al mateix temps, una altra pauta el va acompanya tota la vida: 
anàs a on anàs era mallorquí fins al moll de l'ós. Encara record un meravellós viatge que 
vàrem fer en Joan Pons i un de nosaltres (SMS) a Terol, per conèixer, de primera mà, els 
jaciments dels quals parlava en R. Adrover. Quan érem al jaciment de l'Arquillo de la 

Fontana, un dia del més d'agost amb un Sol de justícia que queia a plom sobre nosaltres, de 
cop vàrem sentir una veu que ens va fer donar un bot, “fora des sembrat..”, dit amb un accent 
mallorquí pagès ! No hi havia dubta, era en Rafael Adrover amb el seu entusiasme habitual, 
feliç de trobar paleontòlegs pel mig del sembrat d'aquelles terres de Terol i.....a més de 
Mallorca. 

En Rafel Adrover va morir a finals de gener de 2007 a l'edat de 94 anys. Ens ha dei- 
xat dues coses molt valuoses. Per descomptat una feina com a paleontòleg, que ha trans- 
cendit les Balears, i que ha tingut un important ressò internacional, i que a més, ha aconse- 
guit inspirar a les generacions que l'han seguit. A més, ha deixat en tots els que l'hem cone- 
gut un profund sentiment d'estimació i amistat que ens acompanyarà sempre. 


Salvador Moyà-Solà i Guillem X. Pons 

